– Մամեդյարովի հայտարարությունն ունի մի քանի ուղղություն` ներքին եւ արտաքին սպառման: Երբ Ադրբեջանում փոխում էին նախագահական ընտրության ժամկետները, հայտարարեցին, որ այն կարագացնի Արցախյան հարցի լուծումը, այժմ Մամեդյարովը ցանկանում է սա հաստատել: Ադրբեջանն այսօր դրսի աշխարհի հետ ունի խնդիրներ եւ այդ հայտարարությամբ ցանկանում է ասել, որ վարում է կառուցողական քաղաքականություն եւ շարունակում է բանակցությունները: Սակայն իրականությունն այն է, որ այսօր Արցախի համար բանակցություններ չեն գնում, այլ բանակցում են, թե ինչպես սկսեն բանակցությունները, սա օբյեկտիվ է: Քանի որ չկա որեւէ նախապայման, որով այսօր կլուծվի Արցախյան հարցը: Այսօր Ադրբեջանը պատրաստ չէ գնալ բանակցությունների ճանապարհով, մեր երեք նախագահները միշտ ասել են` կարգավիճակ տարածքների դիմաց: Բայց Ադրբեջանը պատասխանում է, որ Արցախն իրենն է: Բանակցային գործընթաց չկա եւ մոտակա ժամանակներում չի էլ լինելու: